Kada sam diplomirao na UCLA-u, preselio sam se u severnu Kaliforniju,
živeo sam u Elku, malom gradiću
na Mendokino obali.
Nisam imao ni telefon, ni TV, ali postojala je pošta,
ukoliko se toga sećate, život je tada bio dobar.
Otišao bih u prodavnicu da kupim kafu
i čokoladni kolač, poslao bih film
u San Francisko i verovali ili ne - dva dana kasnije
našao bih ga ispred ulaznih vrata,
što je bilo mnogo bolje u poređenju sa vožnjom
kroz Holivud. (Muzika)
Nisam imao mnogo novca,
ali sam imao vremena i uživao sam u čudima. (Muzika)
Počeo sam da se bavim ubrzanim fotografisanjem.
Trebalo mi je mesec dana kako bih snimio četiri minuta filma
jer je to bilo sve što sam mogao da priuštim.
Snimao sam pokrete cveća bez prekida,
non-stop, 24 časa dnevno, sedam dana u nedelji,
preko 30 godina - i posmatranje njihovih pokreta
je ples kojeg se nikada neću zasititi.
Njihova lepota nas obasipa bojama, ukusima, dodirom.
Takođe, to je i trećina hrane koju jedemo.
(Muzika)
Lepota i zavođenje su oruđe za preživljavanje u prirodi
jer mi štitimo ono u šta se zaljubimo.
To otvara naša srca i pomaže nam da shvatimo
da smo deo prirode i od nje ne možemo biti odvojeni.
Kada se nađemo u prirodi, to nas međusobno povezuje,
jer postaje jasno da
je sve povezano u jedno.
Kada ljudi vide moje slike, često kažu:
"O moj bože". Da li ste se ikada zapitali šta to znači?
"O" , znači da je to privuklo vašu pažnju,
čini vas prisutnim i uključenim.
"Moj" znači da vas povezuje sa nečim što je uklesano
u vašoj duši.
To stvara putanju vašem unutrašnjem "ja" da se probudi i
da ga čujete. I "bože"?
Bog je to lično putovanje na kojem svi želimo da budemo,
da budemo inspirisani i da osetimo povezanost sa univerzumom
koji slavi život.
Da li ste znali da 80% informacija
primamo putem čula vida?
Ukoliko uporedite svetlosnu energiju sa muzičkom skalom,
to bi značilo da golim okom možete da vidite samo jednu oktavu,
koja je tačno u sredini.
Zar nismo zahvalni da naš mozak može
da pretvori električne impulse svetlosne energije
u slike, kako bismo mogli da istražujemo naš svet?
Zar nismo zahvalni što imamo srca
koja mogu da osete te vibracije
i koja nam dozvoljavaju da osetimo zadovoljstvo
i lepotu prirode?
(Muzika)
Lepota prirode je dar koji razvija
poštovanje i zahvalnost.
(Muzika)
Danas bih sa vama podelio jedan poklon,
to je projekat na kom radim, a zove se "Otkrivanje sreće",
a pružiće vam delić te perspektive
iz ugla deteta i starijeg čoveka
koji žive u ovom svetu.
Dete: Kada gledam TV,
to je samo neki program koji je izmišljen,
a kada istražujete, tada radite
na svojoj moći zamišljanja,
a kada više zamišljate i maštate
želite da to dublje ispitate,
kako biste dobili više i videli više lepih stvari,
npr. putanja, ukoliko je putanja, može vas odvesti na plažu
ili negde slično tome, a to može biti lepo.
(Muzika)
Stariji čovek: Misliš da je ovo samo još jedan dan u tvom životu?
Nije samo još jedan dan. To je dan koji ti je dat,
danas.
To ti je dato. To je poklon.
To je jedini poklon koji trenutno imaš,
a jedini odgovarajući odgovor je
zahvalnost.
Ukoliko ne radiš ništa drugo, već samo neguješ reakciju
na divan poklon - a to je ovaj jedinstveni dan,
ukoliko naučiš da ga prihvatiš kao
da je to prvi ili poslednji dan
u tvom životu,
tada ćeš smisleno iskoristiti ovaj dan.
Počni tako što ćeš se iznenaditi kada se probudiš
time što imaš oči koje možeš da otvoriš,
taj neverovatan spektar boja koji je konstantno pred nama,
to je čisto uživanje.
Pogledaj nebo.
Tako retko posmatramo nebo.
Tako retko primetimo koliko je različito
iz trenutka u trenutak, sa oblacima koji dolaze i odlaze.
Samo razmišljamo o vremenu,
i čak i ne primećujemo sve te suptilne razlike
u vremenu kakvo jeste.
Mi razmišljamo o dobrom i lošem vremenu.
Ovaj današnji dan, baš sada, se odlikuje jedinstvenim vremenom
možda se nikada na isti način
neće ponoviti.
Oblici oblaka na nebu nikada neće biti identični
onom koji imaju sada.
Otvori svoje oči. Pogledaj to.
Posmatraj lica ljudi koje upoznaješ.
Svako od njih poseduje neverovatnu priču zapisanu na svom licu,
priču koju nikada nećete u potpunosti razumeti,
ne samo njihovu sopstvenu, već i priču njihovih predaka.
Svi mi imamo svoje korene,
i u ovom trenutku, baš ovog dana,
svi ljudi koje sretnete, te generacije života,
sa toliko različitih mesta na ovom svetu,
se stapaju i sreću vas ovde
kao voda koja daruje život, samo ukoliko otvorite svoja srca i popijete je.
(Muzika)
Otvorite svoje srce za te neverovatne poklone koje nam je
civilizacija udelila.
Samo pritisnete prekidač i pojavi se električno svetlo.
Otvorite slavinu i poteče topla i hladna voda,
pijaća voda.
To je poklon koji nije dostupan milionima i milionima
ljudi širom sveta.
Ovo je samo nekoliko od velikog broja poklona
koje treba da budete spremni da prihvatite.
Želim vam da otvorite svoja srca
za sve ove blagodeti i da im dozvolite da vas obuzmu,
tako da svakoga koga sretnete danas
blagoslovite,
samo vašim očima,
vašim osmehom,
vašim dodirom,
samo vašim prisustvom.
Pustite zahvalnost da preraste
u blagoslov oko vas
i tada će ovo biti zaista dobar dan. (Muzika)
(Aplauz)
Luji Švarcberg: Hvala vam.
Mnogo vam hvala. (Aplauz)